
NÁVRHY
Výbor pre práva žien a rodovú rovnosť vyzýva Výbor pre kontrolu rozpočtu, aby ako gestorský výbor zaradil do návrhu uznesenia, ktorý prijme, tieto návrhy:
A.	keďže rovnosť medzi ženami a mužmi je základnou hodnotou Únie, ktorá je zakotvená v článku 2 Zmluvy o Európskej únii; keďže podľa článku 8 ZFEÚ je Únia zaviazaná odstraňovať nerovnosti a podporovať rovnosť medzi mužmi a ženami, ako aj uplatňovanie hľadiska rodovej rovnosti;
B.	keďže Európsky parlament opakovane žiadal Komisiu, aby presadzovala a uplatňovala hľadisko rodovej rovnosti, rodové rozpočtovanie a posudzovanie vplyvu na rodovú rovnosť vo všetkých oblastiach politiky Únie, ako je plnenie rozpočtu Únie a podávanie správ;
C.	keďže vo viacerých členských štátoch s nízkou pôrodnosťou by ženy a páry chceli mať deti, ale v skutočnosti im je v tom zabraňované vzhľadom na ekonomické problémy, a to nie na základe voľby, ale v dôsledku náročnejších životných a pracovných podmienok, ktoré vedú k vyššej miere nezamestnanosti žien a sťažujú im, ako aj rodičom uplatňovanie ich príslušných práv materstva a otcovstva na pracovisku, a sťažujú prístup ku kvalitným verejným službám a zariadeniam starostlivosti o deti; keďže je nevyhnutné zabezpečiť, aby ženy mali právo na prácu založenú na právach a ktorou nie je dotknuté právo na materstvo, keďže ženy sú naďalej najviac postihnuté a najviac diskriminované; keďže táto diskriminácia sa môže prejavovať napríklad vyvíjaním nátlaku na ženy zo strany zamestnávateľa, ktorý sa ich počas pracovných pohovorov pýta na to, či majú deti a v akom veku, ako aj ekonomickým a pracovným tlakom na zamestnankyne, aby si nebrali materskú dovolenku;
D.	keďže rovnosť medzi ženami a mužmi v Únii bola obzvlášť ovplyvnená dôsledkami vojny na Ukrajine, krízou životných nákladov, ktorá ženy neúmerne postihuje, a odmietavými postojmi voči rovnosti medzi ženami a mužmi a právam žien, najmä v súvislosti so sexuálnym a s reprodukčným zdravím a právami (SRZP) vo viacerých členských štátoch; keďže to ešte viac prehlbuje nerovnosti a bráni rovnosti medzi ženami a mužmi;
1.	zdôrazňuje, že hľadisko rovnosti medzi ženami a mužmi by sa malo začleniť a zabezpečiť vo všetkých oblastiach politiky, vo všetkých fázach a vo všetkých opatreniach v oblasti zmierňovania vplyvov, najmä vzhľadom na rodové aspekty prebiehajúcich kríz, ako sú vojny, klimatická a energetická kríza, inflácia a odmietavý postoj k právam žien, najmä k sexuálnemu a reprodukčnému zdraviu a právam v Únii a na celom svete; zdôrazňuje význam rodového rozpočtovania pri všetkých opatreniach v oblasti obnovy a zmierňovania vplyvov s cieľom využiť programy EÚ na zmiernenie rodových vplyvov rôznych kríz;
2.	opätovne vyjadruje znepokojenie nad súvislosťou medzi útokmi na právny štát, demokraciu a ľudské práva s odmietavým postojom k rovnosti medzi ženami a mužmi a právam žien; vyzýva Komisiu, aby pokračovala vo svojom úsilí o posilnenie právneho štátu v Únii, najmä pokiaľ ide o právne návrhy zamerané na ochranu rozpočtu EÚ v prípade všeobecných nedostatkov v oblasti dodržiavania zásady právneho štátu, porušovania ľudských práv vrátane práv žien a základných hodnôt Európskej únie; vyzýva Komisiu, aby preskúmala hlavné poslanie tých, ktorým sa poskytujú finančné prostriedky EÚ, a aby zadržala finančné prostriedky subjektov, ktoré využívajú finančné prostriedky EÚ na účely zhoršenia situácie v oblasti ľudských práv, najmä základných práv žien a rovnosti medzi ženami a mužmi vrátane SRZP a práv žien na telesnú integritu, autonómiu a sebaurčenie, a aby zabezpečila, že finančné prostriedky EÚ sa žiadnemu takémuto subjektu neposkytnú; vyzýva členské štáty, aby chránili sexuálne a reprodukčné zdravie a práva vrátane prístupu k bezpečnej a legálnej starostlivosti pri umelom prerušení tehotenstva, najmä zabezpečením dostupnosti programov a služieb v oblasti reprodukčného zdravia poskytujúcich druhy starostlivosti a liekov, ktoré sú nevyhnutné pre dobrovoľné plánovanie rodičovstva a zdravie matiek a novorodencov;
3.	berie na vedomie metodiku Komisie na sledovanie rodových aspektov výdavkov od roku 2023; pripomína, že podľa posúdenia má len 2 % rozpočtu Únie ako hlavný cieľ zlepšovanie rovnosti medzi mužmi a ženami; vyzýva Komisiu, aby zlepšila tento podiel uplatňovaním hľadiska rodovej rovnosti od začiatku návrhu programu; opakuje, že sú potrebné ďalšie informácie, aby bolo možné plne pochopiť väčšinu výdavkov (73 %) v súčasnosti hodnotených ako výdavky s nulovým potenciálom prispieť k rodovej rovnosti; so znepokojením konštatuje, že v osobitnej správe č. 10/2021, ktorú uverejnil Dvor audítorov, sa potvrdilo, že rozpočtový cyklus Únie zatiaľ primerane nezohľadňuje rovnosť medzi ženami a mužmi, keďže kľúčové prvky, ako je rodová analýza, ciele súvisiace s rovnosťou medzi ženami a mužmi, ukazovatele a zodpovednosť prostredníctvom podávania správ, vo veľkej miere chýbajú;
4.	víta prácu Komisie na novej klasifikácii na meranie rodového vplyvu výdavkov Únie; vyzýva Komisiu, aby zabezpečila, že táto klasifikácia sa zameria na presné a komplexné vyjadrenie vplyvu programov na rovnosť medzi ženami a mužmi; vyzýva Komisiu, aby vzhľadom na koniec tohto volebného obdobia pokračovala vo svojej práci v oblasti rovnosti medzi ženami a mužmi, a požaduje, aby bol v ďalšom volebnom období vymenovaný komisár pre rovnosť medzi ženami a mužmi; víta skutočnosť, že rovnosť medzi ženami a mužmi a uplatňovanie hľadiska rodovej rovnosti sú jednou z horizontálnych zásad pre finančné prostriedky Únie vo viacročnom finančnom rámci (VFR) na roky 2021 – 2027 a v Mechanizme na podporu obnovy a odolnosti; napriek tomu vyzýva Komisiu, aby v plnej miere vykonala odporúčania Európskeho dvora audítorov, a to aj v rámci preskúmania súčasného viacročného finančného rámca v polovici trvania a vykonávania Mechanizmu na podporu obnovy a odolnosti; vyzýva Komisiu, aby zabezpečila, že táto klasifikácia sa zameria na presné a komplexné vyjadrenie vplyvu všetkých existujúcich programov a fondov; v tejto súvislosti opakuje, že komplexná metodika sledovania rovnosti medzi ženami a mužmi musí zahŕňať podávanie správ o negatívnych vplyvoch na túto rovnosť;
5.	trvá na tom, že ženy a muži by mali mať rovnaký prospech z Mechanizmu na podporu obnovy a odolnosti, najmä vzhľadom na rozdiel v odmeňovaní žien a mužov v Únii vo výške 13 %; pripomína, že Komisia zaviedla len ex ante rodové posúdenie plánov obnovy a odolnosti členských štátov, z ktorého vyplynulo, že niektoré členské štáty nemali žiadne opatrenia označené ako opatrenia zamerané na rovnosť medzi ženami a mužmi; zdôrazňuje preto význam požiadaviek na zber údajov s cieľom umožniť systematický a komplexný zber údajov rozčlenených podľa pohlavia v kontexte všetkých príslušných politík EÚ; naliehavo vyzýva Komisiu, aby to považovala za prioritu a využila príležitosti na zlepšenie požiadaviek na zber údajov a ukazovateľov v nových právnych predpisoch a preskúmaniach, ako je napríklad prepracovanie rozpočtových pravidiel, ktoré sa vzťahujú na všeobecný rozpočet Únie; vyzýva Komisiu, aby splnila pozitívny záväzok predsedníčky von der Leyenovej presadzovať rovnosť medzi ženami a mužmi pri tvorbe všetkých politík, a vyzýva Komisiu, aby splnila svoje záväzky v rámci stratégie pre rodovú rovnosť na roky 2020 – 2025, a zdôrazňuje tiež, že je potrebné urobiť oveľa viac, keďže v hlavných návrhoch Komisie v oblasti klímy, životného prostredia a hospodárstva, ktoré boli predložené, chýba rodové hľadisko; zdôrazňuje, že v poslednom desaťročí sa so začiatkom hospodárskej a finančnej krízy sťažili životné podmienky žien a dievčat v dôsledku hospodárskych, sociálnych, pracovných a rodových nerovností vnútri členských štátov a medzi nimi; v tejto súvislosti pripomína dôležitú úlohu Európskeho inštitútu pre rodovú rovnosť v zvyšovaní informovanosti o rozsahu a príčinách nerovnosti medzi ženami a mužmi v EÚ; vyzýva preto na posilnenie jeho rozpočtu, personálu a nezávislosti;
6.	opakuje svoje výzvy na vytvorenie osobitného rozpočtového riadku pre rovnosť medzi ženami a mužmi, najmä v rámci programu Daphne, vzhľadom na krízu rodovo motivovaného násilia, ktorému čelí Únia; zdôrazňuje, že je dôležité posilniť osobitnú iniciatívu Daphne zvýšením jej zdrojov, najmä na opatrenia, ktorých cieľom je bojovať proti rodovo motivovanému násiliu voči ženám a dievčatám a domácemu násiliu na všetkých úrovniach a vo všetkých formách v súlade s článkom 7 ods. 6 nariadenia (EÚ) 2021/692 a náležite podporovať obete; okrem toho zdôrazňuje význam využívania európskych štrukturálnych a investičných fondov, ako je Európsky sociálny fond plus (ESF+), na podporu rovnosti medzi ženami a mužmi, zamestnanosti žien, posilnenia postavenia, podnikania a vedúcich a riadiacich úloh žien, ako aj zariadení dlhodobej starostlivosti; konštatuje, že zo štúdie, ktorú si vyžiadal výbor FEMM[footnoteRef:1], vyplýva, že muži sú často uprednostňovaní pred ženami a marginalizovanými skupinami, pokiaľ ide o navrhovanie dotácií a podpory v rámci balíka Fit for 55, ako aj v iných politikách a programoch a vo financovaní zelenej transformácie; [1:   https://www.europarl.europa.eu/RegData/etudes/STUD/2022/736899/IPOL_STU(2022)736899_EN.pdf] 

7.	na základe aktuálne dostupných údajov zastáva názor, že všeobecnému rozpočtu EÚ môže byť udelené absolutórium za plnenie rozpočtu za rozpočtový rok 2022.


PRÍLOHA: SUBJEKTY ALEBO OSOBY, KTORÉ SPRAVODAJCOVI POSKYTLI INFORMÁCIE
<FootprintIntro>Predseda v úlohe spravodajcu vyhlasuje, že nedostal podnety od žiadneho subjektu ani osoby, ktoré treba uviesť v tejto prílohe podľa článku 8 prílohy I k rokovaciemu poriadku.</FootprintIntro>

